text: Billund: Selvfølgelig får det konsekvenser
  08 juli 2015 kl. 15.18
  Hvis Ryanair forlader Billund lufthavn som base, vil det få konsekvenser, siger lufthavnsdirektør.
  Omkring hver femte passager, der flyver ind og ud af Billund Lufthavn, flyver med Ryanair, vurderer administrerende direktør for Billund Lufthavn, Kjeld Zacho Jørgensen.
  Og derfor vil det kunne mærkes, hvis det irske flyselskab gør alvor af truslen om at trække sig helt ud af Billund.
  - Selvfølgelig får det konsekvenser, hvis det sker, siger Kjeld Zacho Jørgensen til Ritzau.
  Han understreger, at han ikke ønsker at Billund Lufthavn på nogen måde bliver trukket ind i konflikten. Og at han hverken har været i kontakt med fagbevægelsen eller med Ryanair.
  - Der er en anspændt situation mellem de to parter, og jeg har ikke noget ønske om at være part i en konflikt.
  - Vi forholder os passive, siger han.
  